आसाम हादरसाया मोनसे आबाद गाहाइ आरो आबाद मावनो हानाय मिथिंगारि आबहावानि मोनसे हादरसा। दा हादरसानि गोबां जायगायाव थोजासे अखा मोनैनि माय आबाद मावनो हाजोबाखै। बिनिखायनो दा गासै हादरसायाव थारैनो माय आबाद थिलिफोरा रानस्राव जानाय नुनो मोनो। बेनि आसोल जाहोनानो जाबाय थोजासे अखा हायैनि थाखायनो जादों। अखा हानाया खम जानायखाय आबहावा सोलायनायखौ दाय होबाय थानाय नुदों। बि बेलायाव गोबां खौरांफोर फोसावनाय नुनो मोनो। माय दुब्लियाव थोजासे दै जगायनानै होनायाव दै जगाय बिफाना फेलें जादों नामा ? नाथाय बुंनो नांगोन दि दै जगाय बिफाना थानानै थायै बादिसो थासारि जानाय नुनो मोनो। दै जगाय बिफाना लानाय गासै बिथांखिफोरा फेलें जादों नामा ? हादरसानि बा जौखोन्दोनि खम आबाद थिलियाव सोरखारि दै जगायनायनि राहा दं । दै जगाय बिफाननि जाफुङै बिथांखि आरो बिफाननि मन्थ्रि, मावख’गिरि, इन्जिनियारफोरनि थाखाय बाहाय जाबाय गोबां कौटि रां। बिदि बिफानखौ सोरखारा सोरजिया बालासिनो थोंजों फोथार सामलाय आफाद नङाबा आबादारिफोरनो लन होनायमोनब्ला दिनै बिदि थासारि जानाय नङामोन जानांगौ ! अब्ला आसामनि गासै आबाद फोथारावनो दैनि राहाया जागौमोन। नाथाय दिनै दै जगाय बिफानखौ हादरसानि थाखाय मोनसे गेदेर बजा जानाय बादिसो नुनो मोनो। दिनै बुहुमाव अखा हायैनि आसोल जाहोना जानो हागौ मिथिंगायारि जोबस्रांनायनि फिथायसो बादि साननो गोनां जादों। बिदिनो जों जानला-मानला बिफां-लाइफां फोजोबस्रांनायनि थाखायनो दिनै अखा हानाया खमायबाय जानांगौ ! दा बिफोर जाहोननि थाखायनो बोसोरफ्रोमबो अखानि बिबाङा खमाय बोनो हमदों। गामि ओनसोलाव माय, फाथो, गय बायदि गासैबो रोखोमनि आबादखौ एखे रोखोमै लाखिनांगौब्ला एबा बांहोनो नांगौब्ला गासैबो सुबुङा सांग्रां जाबोनांगौनि सम फैबाय। ओरैनो मिथिंगाखौल’ दाय होनानै जिरायना थायोब्ला जानाय नंला। आसामनि आबादखौ रैखा खालामनो थाखाय दै जगायनाय राहाखौ खालामनो नांगोन। बे थारदि खेबसेयैनो हादरसायाव दै जगायनाय राहाखौ खालाम जोबनाय खामानिया गोरलै नङा। फाथालनिफ्राय दै जगायोब्लाबो अखानि दैखौ नांथारगोन। जियानो जाया मानो देग्लाय बोसोराव नांगौ बिबांनि अखा गोयैनि थाखाय गोबां आबादारिया माय गायनो हायाखै, बेखौ लानानै आबादारिफोरा फैगोन समफोराव खर’याव आखाय होनांसिगोन नामा ? बेबो एसे साननांगौ जानानै फैबाय।